**ZAČARANI GRM**

U kolibi na rubu šume živjela majka s dvije kćeri Moranom i Ladom. Morana je imala dugu crnu valovitu kosu, tamne oči i tamnoljubičasti ruž na usnama. Na ruci joj bijaše znak zmaja. Često je odijevala crne svilene haljine zaogrnute ljubičastim velom. Kao što se može pretpostaviti, bila je ohola, podla i sebična. Nikoga nije poštovala osim sebe same, ali je bila snalažljiva i vješto je glumila, no kad bi se nešto protivilo njezinoj volji, pokazala bi pravo lice. Lada je bila njezina suprotnost. Imala je oči boje badema i crvenu kosu čiji su pramenovi nestašno bježali. Uvijek je odijevala haljine svijetlih boja. U očima joj se vidjela ljubav, to su osjećale i ptice pa su joj slijetale na ruku dok je prolazila šumom. Svakoj je osobi pronalazila ljepotu u srcu, zato su svi željeli biti u njenom društvu. U obližnjem gradu živio mladić po imenu Marun, dobrog i mekog srca poput Ladinog. Njih dvoje bijahu srodne duše poput Neve Nevičice i Oleha bana. Zbog njihove ljubavi sunce bi rastjeralo oblake te svi oko njih bijahu sretni, svi osim Morane. Ona je bila ljubomorna i pod svaku je cijenu htjela ukrasti sestrinu sreću, samo je čekala pravu priliku. Ta se prilika ukazala jedne večeri punog mjeseca dok je jahala šumom u nadi da će susresti Maruna koji je često jahao ne bojeći se strašnih, tajnovitih zvukova koji dopirahu iz dubine šume. Vidjevši ga, dovikne: -Uhvati me ako možeš. Ne sluteći ništa Marun pojuri za njom jer u njegovu srcu nije bilo nikakvog zla. S neba ih gledaše mjesec, pun i zlatan poput blistavog dukata. Nakon duge jurnjave, Marun zaustavi konja i kaže:- Dobro, odustajem, ti si pobijedila! Morana shvati da je došao trenutak. Oko njih letjeli šišmiši, sova hukala, a zmaj na Moraninoj ruci zasvijetli snažnom svjetlošću koja se širila dok nije potpuno okružila Maruna. Morana tada izgovori strašnim glasom:- Postat ćeš grm! I zaista na mjestu gdje stajaše Marun izraste običan grm. Morana zadovoljno uzjaha konja, nasmije se i odjuri u noć punog mjeseca. Od te noći Maruna nigdje ne bijaše. Kako ga nije mogla pronaći, Ladu obuzme tuga. Jednog se dana uputi u šumu. Išla je putem kojim nikad nije išla, nije znala zašto tuda hoda, ali nešto ju je vuklo. Nebo je posivjelo, činilo se da će svakog časa pljusnuti ljetni pljusak, no ona je hodala i hodala. Kad je počelo padati, sklonila se pod granato stablo ispod kojeg je rastao neki grm. Lagano je venuo i lišće mu se sušilo jer su grane stabla bile guste i kiša nije dospijevala do grma. Suosjećala je s njim jer je bio jadan bez vode kao ona bez Maruna. Dodirnula je jednu granu, a iz nje je izraslo mlado lišće. Ispružila je dlanove, a oni se napuniše vodom. Prinijela je ruke grmu i zalila ga. Ponovno je izraslo mlado lišće i nekoliko svijetloružičastih cvjetića. Lada je sve radila s ljubavlju, a grm joj je ljubavlju vraćao. Pljusak pomalo slabio, oblaci se razišli i Lada se odluči vratiti kući. Sutradan je presadila grm na mjesto gdje sunce sja. Danima ga je okopavala, zalijevala, obrezivala. Bila je jako brižna jer je osjećala veliku bliskost kad je bila u njegovoj blizini. Svake ga je večeri posjećivala čak i one kad je neočekivano pao snijeg. Ogrnula se bijelim krznenim ogrtačem prkoseći Zimi kako bi joj pokazala da nije jedina u bijelom ogrtaču. Zima joj je odgovorila hladnim fijukom. Puni mjesec izviri između oblaka, a Lada bijaše sretnija nego ikada. Grm je bio prekriven snijegom, ali kad mu je Lada pristupila, snijeg se počeo otapati polako, ali sigurno. Kad se otopio, grm poče svijetliti sve jače i jače te zabljesnu Ladu.Ona zatvori oči. Kad ih je otvorila, pred njom stajaše mladić tamnih očiju i zlatnih uvojaka. Bijaše to Marun. Nije mogla vjerovati svojim očima, ali mu svejedno potrči u susret. U istom trenutku na mjestu gdje stajaše Morana, ostane samo jedna vrana. Otada svake noći punog mjeseca, ona postaje vrana. Ali naučila je lekciju – postala je bolja osoba. A Lada i Marun? Oni se vjenčaše i sagradiše kuću na morskoj obali gdje sa svojom djecom žive u ljubavi.

 Laura Zrilić, 6.b